จังหวัดตราด ปล่อยตัวนักปั่นกิจกรรมจักรยาน “Bike อุ่นไอรัก” ระยะทางไกลที่สุด 109 กิโลเมตร บรรยากาศเป็นไปอย่างคึกคัก
ที่บริเวณหน้าพระบรมราชานุสาวรีย์ พระบาทสมเด็จพระจุลจอมเกล้าเจ้าอยู่หัว หน้าศาลากลางจังหวัดตราด นายประเสริฐ ลือชาธนานนท์ ผู้ว่าราชการจังหวัดตราด ปล่อยตัวนักปั่นจักรยานกิจกรรมจักรยาน “Bike อุ่นไอรัก” จังหวัดตราด ในระยะทางไกลที่สุด 109 กิโลเมตร โดยมีประชาชนชาวตราดสวมใส่เสื้อยืดพระราชทาน “Bike อุ่นไอรัก” และสีเหลือง มาเข้าร่วมกิจกรรมปั่นจักรยาน ระยะทาง 109 กิโลเมตร กว่า 400 คน  ซึ่งถือเป็นระยะทางที่ไกลที่สุดของกิจกรรมจักรยาน “Bike อุ่นไอรัก” จังหวัดตราด

โดยใช้เส้นทางจากจุดปล่อยขบวน บริเวณหน้าศาลากลางจังหวัดตราด เลี้ยวเข้าสู่ถนนหลักเมือง มุ่งหน้าสู่เส้นทางอ่างเก็บน้ำเขาระกำตอนล่าง กลับเข้าสู่ถนนสุขุมวิท มุ่งหน้าสู่อำเภอเขาสมิง กลับตัวบริเวณใต้สะพานท่าจอด พร้อมทั้งร่วมกิจกรรมปล่อยพันธุ์กุ้ง (แชบ๊วย) จำนวน 1,000,000 ตัว ลงสู่มาน้ำเวฬุ  ก่อนที่ขบวนนักปั่นจักรยานทั้งหมด ปั่นกลับสู่เข้าเมืองตราด เลี้ยวซ้ายบริเวณแยกตราด-คลองใหญ่ กลับตัวช่วงเทศบาลตำบลชำราก ปั่นกลับเข้าสู่เมืองตราด กลับมายังจุดสิ้นสุดที่หน้าศาลากลางจังหวัดตราด
   
ทั้งนี้ บรรยากาศโดยทั่วไปในการปั่นจักรยานเป็นไปด้วยความคึกคัก ตั้งแต่จุดเริ่มปล่อยตัวไปจนถึงตลอดเส้นทางในการปั่น มีประชาชนบางส่วนยืนรอถ่ายภาพตามข้างทาง โดยหลังจากที่คณะนักปั่นระยะทางไกลที่สุด 109 กิโลเมตร กลับมายังจุดสิ้นสุด เพื่อจะได้ร่วมปั่นจักรยานกับประชาชนที่ปั่น ระยะทาง 29 กิโลเมตร ระยะทาง 9 กิโลเมตร และระยะทาง 5 กิโลเมตร ที่จะทำการเริ่มปล่อยตัวในช่วงเวลาประมาณ 15.00 น. เป็นต้นไป

กิจกรรมจักรยาน “Bike อุ่นไอรัก” จังหวัดตราด มีประชาชนผู้ลงทะเบียนเข้าร่วมกิจกรรมรวมทั้งสิ้น 4,981 คน